Panya mdogo kwenye kiota cha ndge amtia bobu kiherehere na kumfunza adabu

Panya mdogo kwenye kiota cha ndege amtia Bobu kiherehere na kumfunza adabu 

Nyasi katika vilima vya Masosi bado ziikuwa na umande wa asubuhi hiyo. Kondoo na mbuzi wa babu Nyakebagendi waliendelea kunusanusa nyasi hizo huku wakiezunguka kutoka sehemu moja hadi nyingine ya vilima hivyo.

Bobu na Dobu waliendelea kuwaandama wanyama wale mpaka mawingu machache yalokuwa yametanda mbinguni yalipotanzuka na miale ya jua kunza kuangaza. Kufikia saa tatu asubuhi, umande ulikuwa umeyeyushwa na mionzi ya jua. 

Kondoo na mbuzi ambao sasa walikuwa wameanza kutulizana waliziinamia nyasi changa fupi zenye umbijani zilizokuwa zimenawiri kote vilimani kutokana na mvua ya masika. 

Wanyama wale walipokuwa wanafurahia malisho yao, Bobu na Dobu nao walijitosa kwenye 'mchezo' waliokuwa wanaupenda. Walizunguka kutoka kichaka kimoja hadi kingine huku wakiwakurupusha ndege waliojenga viota vyao kwenye vichaka hivyo.

Ndege walipopurukia kwenye miti mirefu, vijana nao waliviharibu viota vyao na kuyapasua mayai. Kila siku isipokuwa siku hiyo, Babu Nyakebagendi ambaye aliandamana na wajukuu wake kwenda machungani aliwakanya dhidi ya tabia yao ya kuwahangaisha ndege lakini maneno yake yakaangukia kwenye masikio yaliyotiwa kamongo.

"Hebu jichukulie kuwa nyinyi ni ndege, mtahisi vipi makani yenu yakivamiwa, mfurushwe mbali na nyumba zenu za pekee kuharibiwa?" babu Nyakebagendi aliwauliza wajukuu wake siku moja. 

Bobu na Dobu walivunjika mbavu kwa kicheko na kumjiu babu yao, "lakini babu, ndege si bindamu."

"Ndiyo, ndege si binadamu lakini wana hisia kama za binadamu. Unyonge wao ni kuwa hawawezi kusema wala kujitetea," babu aliwajibu wajukuu wake. 

Siku hiyo, vijana hao walikuwa na uhuru mwingi wa kuwawinda ndege kwa sababu babu yao hakuwepo ili kuwakanya. Walipofika kwenye kichaka kimoja chenye miti ya aina ya mikakaya, mizingi walikuwa wamejenga viota vyao vikining’inia kwenye takribani kila tawi la mkakaya mmoja mfupi. 

Bobu na Dobu waliviharibu viota amabvyo hawakuweza kufikia kwa kutumia vijiti walivyobeba. Mizingi walirukaruka juu ya vichwa vyao na kupiga kelele za kujitetea lakini wapi!
Jua lilikuwa limefika utosini. Kondoo na mbuzi walikabwa na kiu wakalala kwenye vivuli vya miti huku wakiwangoja wachungaji wawaelekeze mtoni wakanywe maji. Wafugaji nao walikuwa wamezama kwenye 'mchezo' wao mpaka wakasahau. Mara Bobu aliuelekeza mkono wake kwenye kiota kimojawapo kilichoonekana kikuukuu kuliko vinginevyote. Alipokuwa anataka kuigiza mkono wake kwenye kiota, alihisi kitu fulani kimeurukia mkono wake kupitia kwenye mdomo wa kiota. Kitu kile kilifululiza moja kwa moja na kuingia ndani ya fulana aliyokuwa amevaa kwa kuufuata mkono. 

Bobu alipiga kamsa na kuruka kama mkizi kwa sababu ya woga. Hakukumbuka kuitoa fulana yake ambayo aliyokuwa ameisongomeza kwenye suruali yake iliyotiwa mpira kuinoni. 

Yule mnyama aliyeingia kwenye mwili wake aliendele kumzunguka kutoka mgongoni  kwenda tumboni huku akitafuta mahali pa kutokea. Bobu aliendele akuchana mbuga huku akirukaruka kwenye vidimbwi vya maji yaliyokuwa yametuama kwenye mashimo vilimani na kkupiga kamsa akitaka msaada.